== Under Svenskekrigene ==
Sikre efterretninger om hans herkomst savnes, men det kan formodes, at han er en [[Flandern|flamlænder]] af fødsel, og det udsiges ganske bestemt, at han var en bondesøn og skrædder af profession. Først fra [[1644]] kan man til dels følge hans spor. Han tjente da i den danske hær i [[Hertugdømmet Holsten|Holsten]] og kalder sig «Hofmeister», hvilket vel vil sige regnskabsfører, hos [[Kaptajn (militær)|kaptajn]] Eler von Høene i [[Glückstadt]]. [[1645]] var han [[fændrik]], og [[1652]] var han [[oberstløjtnant]] og ledsagede [[Ulrik Christian Gyldenløve (søn af Christian 4.)|Ulrik Christian Gyldenløve]], der dengang var i spansk tjeneste, på dennes hvervingsrejse til Danmark, og på Gyldenløves anbefaling indkaldtes han [[1657]], da [[Karl Gustav-krigene|krigen]] mod [[Sverige]] stundede til, fra de [[Spanske Nederlande]] og udnævntes til dansk [[oberst]] og chef for et [[regiment]] [[fodfolk]]. I spidsen for dette regiment, som han til dels hvervede i [[Flandern]], kæmpede han i den [[Skåne|skånske]] hær under [[Axel Urup (1601-1671)|Axel Urup]] og forfremmedes efter de heldige træfninger i [[Halland]] i september til [[generalmajor]]. I nogen tid fungerede han som [[kommandant]] i [[Malmø]]. Under [[Københavns belejring (1658-1660)|hovedstadens belejring]] var han i [[København]], og da [[Karl 10. Gustav af Sverige|Karl X Gustavs]] gentagne forsøg på at få fodfæste på [[Amager]]siden gjorde det nødvendigt at have en energisk kommandant i [[Christianshavn]]s fæstning, udnævntes Fuchs ved nytårstid [[1659]] til denne post. Han retfærdiggjorde i fuldt mål de til ham stillede forventninger, og den mindeværdige nat mellem [[10. februar|10.]] og [[11. februar]] 1659 tilbageslog han med stor bravour den svenske greve [[Claes Thott]]s efter en forvoven march over isen tre gange gentagne stormløb mod [[Christianshavns Vold]]. ''"Fjenden havde forglemt at tage Ligskjorterne med sig"'' er den drastiske vending, hvormed Fuchs i sin karakteristiske beretning til [[Frederik 3.|Frederik III]] om denne begivenhed illustrerer svenskernes nederlag.
Historie Død Kriminalitet